Il-Kunsill ta' Stabilizzazzjoni u ta' Assoċjazzjoni (Kunsill SA) bejn l-Albanija u l-Unjoni Ewropea kellu l-għaxar laqgħa tiegħu fl-14 ta' Novembru 2018 fi Brussell. Il-Kunsill SA innota b'mod pożittiv ir-Rapport tal-Kummissjoni Ewropea tal-2018 dwar l-Albanija, li rrakkomanda li jinfetħu n-negozjati mal-Albanija dwar l-adeżjoni, fid-dawl tal-progress miksub, iż-żamma u l-approfondiment tal-momentum tar-riforma attwali. L-UE fakkret il-Konklużjonijiet tal-Kunsill ta' Ġunju 2018, fejn il-Kunsill qabel li jirrispondi b'mod pożittiv għall-progress imsemmi hawn fuq u stabbilixxa t-triq lejn il-ftuħ tan-negozjati ta' adeżjoni f'Ġunju 2019. Għaldaqstant, l-UE tenniet il-ħtieġa kritika li l-Albanija żżomm u tapprofondixxi l-momentum attwali ta' riforma, biex tkompli tikkonsolida l-progress magħmul rigward ir-riforma ġudizzjarja b'mod partikolari permezz tal-proċess ta' analiżi, u tagħti aktar riżultati tanġibbli fil-ġlieda kontra l-korruzzjoni fil-livelli kollha u fil-ġlieda kontra l-kriminalità organizzata, b'mod partikolari rigward il-kultivazzjoni u t-traffikar tad-droga, filwaqt li tibni fuq ir-riżultati pożittivi fil-ġlieda kontra l-kultivazzjoni tal-kannabis li ssukktat tul l-istaġun attwali tal-għelejjel. L-UE laqgħet l-operazzjonijiet kbar reċenti fil-ġlieda kontra l-kriminalità organizzata mmexxija mill-Pulizija tal-Istat Albaniża u sostniet li l-garanzija ta' segwitu legali xieraq għal operazzjonijiet ta' infurzar tal-liġi ta' suċċess hija essenzjali, kif ukoll it-tisħiħ tal-isforzi għall-konfiska tar-rikavati mill-kriminalità. Id-Delegazzjoni tal-Albanija tenniet l-impenn qawwi tagħha li tkompli tagħti riżultati konkreti dwar l-aġenda ta' riforma u b'mod partikolari dwar kwistjonijiet relatati mat-tisħiħ tal-istat tad-dritt. Hija enfasizzat li r-riżultati miksuba mill-Albanija fil-qasam tal-istat tad-dritt jikkostitwixxu bażi solida għal avvanz ulterjuri fir-rigward tal-integrazzjoni fl-UE peress li dawn huma l-bażi għal aktar ħidma li għandha titwettaq fil-qafas tan-negozjati dwar il-kapitoli 23 u 24. Il-Kunsill SA nnota li l-approċċ imsaħħaħ għal dawn il-kapitoli tan-negozjati ser itejjeb aktar l-attività u l-progress fil-ġudikatura u d-drittijiet fundamentali, u l-ġustizzja, il-libertà u s-sigurtà. Il-Kunsill SA nnota li, wara l-aħħar Konklużjonijiet tal-Kunsill, il-Kummissjoni bdiet ħidma preparatorja teknika mal-kontropartijiet Albaniżi. L-UE tenniet li djalogu u kooperazzjoni politika kostruttiva bejn il-partiti fl-Assemblea tal-Albanija hija essenzjali għal aktar progress fir-riformi u għas-sostenibbiltà ġenerali tal-involviment fil-proċess ta' integrazzjoni fl-UE. F'dan il-kuntest, l-UE enfasizzat l-importanza li d-djalogu politiku inklussiv ikun segwit b'mod konsistenti, filwaqt li titmexxa 'l quddiem il-ħidma teknika fil-kumitati parlamentari rilevanti kollha, inkluż fil-kumitat ad hoc dwar ir-riforma elettorali. L-UE enfasizzat il-ħtieġa li l-partijiet kollha jsibu l-kunsens meħtieġ biex jemendaw il-liġi dwar l-istatus tal-maġistrati, li jippermettu r-reklutaġġ ta' numru akbar ta' maġistrati kandidati ġodda. Il-Kunsill SA irrikonoxxa r-rwol tal-Albanija fir-reġjun bħala msieħeb proattiv u kostruttiv u l-allinjament kontinwu u ta' 100% tal-Albanija mal-pożizzjonijiet u d-dikjarazzjonijiet tal-Politika Barranija u ta' Sigurtà Komuni tal-UE. Il-Kunsill SA faħħar ukoll il-parteċipazzjoni kontinwa tal-Albanija f'inizjattivi u strutturi reġjonali fix-Xlokk tal-Ewropa u r-relazzjonijiet tajbin tagħha mal-pajjiżi ġirien u l-attitudni kostruttiva fil-livell reġjonali. L-UE tenniet li r-relazzjonijiet tajbin bejn il-ġirien u l-istabbiltà reġjonali huma elementi essenzjali tal-proċess ta' Stabbilizzazzjoni u ta' Assoċjazzjoni. Il-laqgħa kienet ippreseduta mill-Ministru għall-Ewropa u l-Affarijiet Barranin, is-Sur Ditmir Bushati. Id-delegazzjoni tal-UE tmexxiet mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà/il-Viċi President tal-Kummissjoni, Federica Mogherini. Il-Kummissarju għall-Politika Ewropea tal-Viċinat u n-negozjati għat-Tkabbir, is-Sur Johannes Hahn, irrappreżenta lill-Kummissjoni Ewropea. Ara l-paġna tal-laqgħa